b'\n_START_ARTICLE_\nKapp Adare\n_START_PARAGRAPH_\nKapp Adare er den ytterste odden p\xc3\xa5 halv\xc3\xb8ya Adare Peninsula i Victoria Land i Antarktis. Adare Peninsula skiller Rosshavet i \xc3\xb8st fra Robertsonbukta i S\xc3\xb8rishavet i vest. Kapp Adare var et viktig ilandstignings- og leirsted under tidlige ekspedisjoner til Antarktis.\n_START_SECTION_\nHistorie\n_START_PARAGRAPH_\nJames Clark Ross oppdaget Kapp Adare i januar 1841 og kalte det opp etter sin venn, Vicomte Adare, hvis navn er avledet av Adare i Irland._NEWLINE_I januar 1895 gikk de norske oppdagerne Henrik Johan Bull og Carsten Borchgrevink fra \xc2\xabAntarctic\xc2\xbb i land ved Kapp Adare, der de samlet steinpr\xc3\xb8ver for geologisk analyse. Ekspedisjonen var finansiert av Svend Foyn, og hovedform\xc3\xa5let var \xc3\xa5 karlegge hvalforekomster i S\xc3\xb8rishavet. Borchgrevink vendte tilbake hit som leder av Southern Cross-ekspedisjonen i 1899 og oppf\xc3\xb8rte to hytter \xe2\x80\x93 de f\xc3\xb8rste menneskelige byggverk p\xc3\xa5 det antarktiske kontinentet. Hyttene var levert fra Str\xc3\xb8mmen Tr\xc3\xa6varefabrik i Norge. Ekspedisjonsmedlemmene overvintret og ble hentet ut i januar 1900, med unntak av zoologen Nicolai Hanson som d\xc3\xb8de under overvintringen og ble brgravet ved Kapp Adare._NEWLINE_Medlemmer av \xc2\xabNorthern Party\xc2\xbb under Scotts Terra Nova-ekspedisjon overvintret ved Kapp Adare i 1911 og 1912. De oppf\xc3\xb8rte en hytte som n\xc3\xa5 fremst\xc3\xa5r som ruin._NEWLINE_I februar 2007 opplevde det japanske hvalkokeriet \xc2\xabNisshin Maru\xc2\xbb brann under dekk under opphold i Rosshavet. Fart\xc3\xb8yet drev uten motorkraft i flere dager inntil motorene ble reparert, og n\xc3\xa6rheten til Kapp Adare medf\xc3\xb8rte stor bekymring.\n_START_SECTION_\n\xc3\x98kologi\n_START_PARAGRAPH_\nKapp Adare er tilholdssted for en stor koloni adeliepingviner.\n_START_SECTION_\nKulturvern\n_START_PARAGRAPH_\nHyttene og andre historiske spor, inkludert graven til Nicolai Hanson, er oppf\xc3\xb8rt p\xc3\xa5 Antarktistraktatens liste over historiske steder og kulturminner i Antarktis.'